Melkrivier-plaasaanval: Staatshospitale verklaBerdus Henrico en Estelle Nieuwenhuys. Foto: Via Facebook Die burgerregte-organisasie AfriForum het Vrydag twee staatshospitale by dr. Aaron Motsoaledi, minister van gesondheid, verkla weens die beweerde onprofessionele en nalatige hantering van Berdus Henrico (39) wat Dinsdagaand ternouernood aan die dood ontkom het tydens ŉ plaasaanval in Limpopo. Henrico en sy verloofde, Estelle Nieuwenhuys, is Dinsdag omstreeks 21:00 deur drie gewapende verdagtes op ŉ plaas buite Vaalwater aangeval. Hulle was alleen in die huis op die plaas in die Melkrivier-omgewing waar Henrico die plaas vir iemand bestuur. Henrico is drie keer geskiet. Een van die koeëls wat hom getref het, het die hoofslagaar in sy nek skrams gemis. Dié koeël het hom onder sy kaak getref en is agter by sy nek uit. Die ander twee koeëls het in sy skouer vasgesit. Een koeël is eers Donderdagmiddag verwyder en Henrico gaan tot Maandag moet wag sodat toetse gedoen kan word om vas te stel wanneer die oorblywende koeël verwyder kan word. Die aanvallers het ook op Nieuwenhuys geskiet en haar skrams getref. Die aanvallers het met elektriese ware en ŉ geweer op die vlug geslaan. Ernst Roets, adjunk- uitvoerende hoof van AfriForum, het Vrydag gesê Henrico is Dinsdagaand by die eerste staatshospitaal in Modimolle (Nylstroom) opgeneem, waar hy aanvanklik na wense behandel is. “Woensdag is hy na ŉ staatshospitaal in Polokwane oorgeplaas waar hy ure lank in die wagkamer by ongevalle moes wag. Nadat skanderings gedoen is, het hy nie meer ŉ bed gehad nie en moes hy in die hospitaal staan en wag vir verdere behandeling. Hy het ook geen pynmedikasie ontvang nie,” het Roets gesê. Henrico is daarna oorgeplaas terug na die hospitaal in Modimolle, waar hy lank in ongevalle gelê het. “Henrico het gesmeek vir pynmedikasie, maar moes baie lank wag voordat enige medikasie toegedien is. Hy het die personeel ingelig dat die medikasie nie werk nie, maar hulle was nie bereid om hom verder te help nie. Daardie aand het hy gesmeek om ontslaan te word omdat hy te veel pyn gehad het, waarvoor hy nie behandeling ontvang het nie. Henrico moes ook drie keer deur die nag vir die hospitaalpersoneel, wat besig was om sokker te luister, vra om die radio sagter te stel omdat dit hom daarvan weerhou het om te slaap. Intussen is die koeëls nie uit sy liggaam verwyder nie.” Volgens Roets was die personeel en sekuriteitswagte by albei hospitale ongeskik met hom en sy verloofde, ondanks die feit dat hulle erg getraumatiseerd was ná die plaasaanval. Henrico is uiteindelik Donderdag na ŉ private instelling in Bela-Bela (Warmbad) geneem, waar hy deur ŉ dokter behandel en een van die koeëls verwyder is. “Dít kom op ŉ growwe skending van Henrico se menseregte neer en ons eis dat die minister van gesondheid persoonlik ingryp.” In ŉ skrywe aan dr. Motsoaledi het AfriForum die volgende geëis: Henrico is intussen uit die private instelling ontslaan. Hy en Nieuwenhuys bly tans by familie in Bela-Bela. Hy moet Maandag ŉ ortopeed gaan spreek, waarna verdere mediese behandeling bepaal sal word om die tweede koeël te verwyder. Lt.kol. Moatshe Ngoepe, provinsiale polisiewoordvoerder, het Vrydag aan Maroela Media gesê niemand is nog in verband met die voorval in hegtenis geneem nie. Die Dorset-polisie ondersoek ŉ saak van huisroof en poging tot moord. Die ondersoek duur voort. Chrisna Henrico-Van der Merwe, Henrico se suster, het intussen ŉ bankrekening oopgemaak om haar broer met die mediese onkoste te help, aangesien hy nie ŉ mediese fonds het nie. Mense wat ŉ bydrae wil maak, kan vir haar ŉ e-pos stuur na [email protected].